AAV คงเป้าผู้โดยสารปีนี้ที่ 14.5 ล้านคน ยันกรณี ICAO ไม่กระทบแผนธุรกิจ
AAV คงเป้าผู้โดยสารปี 58 ที่ 14.5 ล้านคน เพิ่มจาก 12.2 ล้านคนในปี 57 ยันกรณี ICAO ไม่กระทบแผนธุรกิจ
13 พ.ค. 2558

นายธรรศพลฐ์ แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า กรณีองค์การการบินพลเรือนระหว่างประเทศ (ICAO) ได้ตรวจสอบมาตรฐานกรมการบินพลเรือนของไทย และพบว่ามีข้อบกพร่องที่มีนัยสำคัญต่อความปลอดภัย (Significant Safety Concern: SSC) ว่า AAV และไทยแอร์เอเชียไม่ได้รับผลกระทบแต่อย่างใดจากเหตุการณ์นี้ ยังสามารถดำเนินงานตามแผนได้ตามปกติ และจะไม่ส่งผลต่อเป้าหมายปี 2558 ของบริษัทที่ตั้งไว้แน่นอน ในการขนส่งผู้โดยสารตลอดทั้งปีที่ 14.5 ล้านคน ซึ่งเพิ่มขึ้นจาก 12.2 ล้านคนในปี 2557 ที่ผ่านมา รวมทั้งการรับเครื่องบินใหม่เพิ่มอีก 3 ลำในไตรมาสที่ 2-4 จนครบ 45 ลำภายในสิ้นปี 2558 นี้
สำหรับในไตรมาส 1/2558 ไทยแอร์เอเชียได้รับเครื่องบินแอร์บัส เอ 320 ใหม่ประจำการฝูงบินเพิ่มอีก 2 ลำ รวมเป็น 42 ลำเมื่อสิ้นสุดไตรมาส โดยเพิ่ม 3 เส้นทางบินใหม่ภายในประเทศ คือ จากกรุงเทพฯ(ดอนเมือง) สู่น่าน เลย และร้อยเอ็ด เส้นทางละ 2 เที่ยวบินต่อวัน รวมทั้งเพิ่มความถี่บินในเส้นทางยอดนิยม จากกรุงเทพฯ(ดอนเมือง) สู่พนมเปญเป็น 2 เที่ยวบินต่อวัน สู่นครพนม เป็น 2 เที่ยวบินต่อวัน และภูเก็ต เป็น 13 เที่ยวบินต่อวัน
ด้านปริมาณที่นั่ง ไตรมาส 1/2558 เพิ่มขึ้นร้อยละ 15 ในขณะที่จำนวนผู้โดยสารเพิ่มขึ้นร้อยละ 19 อยู่ที่ 3.7 ล้านคน รวมทั้งอัตราขนส่งผู้โดยสาร (Load Factor) เพิ่มมาอยู่ที่ร้อยละ 83 เพิ่มขึ้น 3 จุด จากช่วงเวลาเดียวกันของปีก่อน ถือเป็นตัวเลขที่น่าพอใจอย่างยิ่ง
 